Bankovému lupičovi na ulici explodoval farbiaci balíček!
V piatok o 9.15 hod. vtrhol do pobočky UniCredit Banky Slovakia v Bratislave na Dunajskej ulici lúpežník. Pod hrozbou použitia zbrane žiadal od jej zamestnancov peniaze. Tí mu v obave o život a zdravie dali doposiaľ nevyčíslenú sumu. Peniaze si lúpežník odnášal v igelitke, do ktorej mu spolu s peniazmi zamestnanci banky dali farbiaci balíček. "Tá zhruba 80 metrov od pobočky banky explodovala. Rozbuška bola červenej farby a je predpoklad, že páchateľov odev a ruky sú od rozbušky zafarbené červenou farbou," uviedla bratislavská krajská policajná hovorkyňa Tatiana Kurucová. Podľa informácií, ktoré získal Čas.sk, lúpežník na úteku igelitku so znehodnotenými peniazmi odhodil.
Lúpežník bol vo veku 35 až 40 rokov. Počas lúpeže si tvár maskoval tmavým šálom cez ústa, podľa svedkov má fúzy. Je silnejšej postavy. Akékoľvek informácie k páchateľa, prípadne k jeho súčasnému pohybu a pobytu, oznámte polícii na bezplatné číslo polície 158, alebo osobne na ktoromkoľvek policajnom oddelení.
Po roku tá istá banka a tiež s balíčkom!
Pred rokom v marci vošiel do pobočky UniCredit v Bratislave na Dunajskej ulici ozbrojený maskovaný lúpežník. Zamestnankyňa mu dala približne 5-tisíc eur. Ozbrojenec si peniaze spolu s farbiacim balíčkom odniesol v igelitovej taške. Len niekoľko metrov od banky mu balíček vybuchol, pričom červenou farbou znehodnotil bankovky a s pravdepodobne zafarbil aj ruky lúpežníka. Okrem zamestnancov pobočky banky v jej priestoroch počas prepadu neboli klienti, nikto sa nezranil. Páchateľ ušiel, spravodlivosti zatiaľ uniká.